b'\n_START_ARTICLE_\nKurt Kancler\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je leta 1955 na Medicinski fakulteti v Ljubljani, 1961 kon\xc4\x8dal specializacijo ter 1974 podiplomski \xc5\xa1tudij na Medicinski fakulteti v Zagrebu. Leta 1987 je postal primarij._NEWLINE_V letih 1957 do 2000 je bil zaposlen v Zdravstvenem domu Maribor, od 1963 kot vodja Dispanzerja za otroke. Med drugim je v posvetovalnicah leta 1964 kot prvi v Sloveniji uvedel sistemati\xc4\x8dne preglede otrok v starosti treh in petih let. Svoj pe\xc4\x8dat je pustil tudi na pedago\xc5\xa1kem in humanitarnem podro\xc4\x8dju, leta 1992 pa je bil izvoljen za prvega predsednika Zdravni\xc5\xa1ke zbornice Slovenije._NEWLINE_Primarij Kurt Kancler je bil od leta 1988 do 2015 predsednik Mariborske mestne organizacije Rde\xc4\x8dega Kri\xc5\xbea in ve\xc4\x8d kot 20 let predsednik odbora za letovanje otrok. Zato je posebej znan njegov prispevek k letovanju otrok, \xc5\xa1e posebej pri zdravstveno\xe2\x80\x93klimatskem letovanju. Ve\xc4\x8d kot 30 let je sodeloval pri izgradnji in \xc5\xa1iritvi doma Frankopan v Punatu na Krku, pri uvajanju sodobne pediatri\xc4\x8dne oskrbe otrok tega doma in v borbi, da je danes na klimatskem zdravljenju otrok \xc5\xbee pomembno ve\xc4\x8d mariborskih otrok, kot je slovensko povpre\xc4\x8dje. Pomagal je Zvezi prijateljev mladine\xc2\xa0Maribor pri ureditvi njihovega prvotnega letovi\xc5\xa1\xc4\x8da v Materadi in izgradnji novega letovi\xc5\xa1\xc4\x8da v Pore\xc4\x8du. Pomembno je sodeloval tudi pri organizaciji srednje gorskega letovi\xc5\xa1\xc4\x8da na Pohorju (Dom Milo\xc5\xa1a Zidan\xc5\xa1ka) in se aktivno udejstvoval kot zdravnik ve\xc4\x8d kot 10 let v Punatu in ve\xc4\x8d kot 5 let na Pohorju.\n_START_SECTION_\nOdlikovanja in nagrade\n_START_PARAGRAPH_\nLeta 2000 je prejel \xc4\x8dastni znak svobode Republike Slovenije z naslednjo utemeljitvijo:\xc2\xa0\xc2\xbbza zasluge pri strokovnem, pedago\xc5\xa1kem, organizacijskem in drugem delu na podro\xc4\x8dju slovenske pediatrije (ob sedemdesetletnici)\xc2\xab. Tedanji predsednik Danilo Turk, pa ga je leta 2012 odlikoval z redom za zasluge. Ob vro\xc4\x8ditvi odlikovanja je predsednik izpostavil primarija Kurta Kanclerja kot izjemno osebnost, izjemnega zdravnika, izjemno osebnost popularizacije javnega zdravja in skrbi za prevencijo ter izjemnega humanitarnega in socialnega delavca v najbolj \xc5\xbelahtnem pomenu te besede._NEWLINE_Leta 2011 pa mu je za dolgoletno delo doma\xc4\x8di Maribor podelil naziv \xc4\x8dastnega ob\xc4\x8dana\xc2\xa0\xc2\xbbv znak zahvale in spo\xc5\xa1tovanja, za \xc5\xbeivljenjsko delo na podro\xc4\x8dju pediatrije, za pedago\xc5\xa1ko in prostovoljno \xc4\x8dlovekoljubno delo ter za osebni prispevek k uveljavitvi strokovnega ugleda v mednarodnem prostoru\xc2\xab._NEWLINE_Poleg omenjenih pa je bil za svoje delo v dolgoletni karieri prim. Kancler nagrajen \xc5\xa1e z naslednjimi nagradami\xcb\x90 srebrni grb mesta Maribor (1988), red dela z zlatim vencem Jugoslavije (1989), Ambro\xc5\xbei\xc4\x8devo priznanje pediatri\xc4\x8dne sekcije SZD (1998), zlati znak priznanja Rde\xc4\x8dega kri\xc5\xbea Slovenije (2000), pe\xc4\x8dat mesta Maribor (2000),\xc2\xa0\xc2\xbbMaribor\xc4\x8dan leta\xc2\xab\xc2\xa0(2001), Najosebnost Maribora 2000 (2001), Hipokratovo priznanje Zdravni\xc5\xa1ke zbornice Slovenije (2004), letni zmagovalec Bob leta za 2005 (2006), priznanje Dr\xc5\xbeavnega sveta Slovenije (2006) in\xc2\xa0\xc2\xbbFrajer ezeleka\xc2\xab\xc2\xa0za leto 2011 (2011).'